題介公廟
作者：張商英
朝代：宋

paragraphs: 十九年從晉重耳，艱棘憂危同踐履。
田中乞食桑下謀，繭足周旋垂萬里。
一心奉事不自欺，逆知天意開公子。
及河忽聞舅犯言，如以朝衣蹈泥滓。
鄙夫豈可與同行，携母入山甘隠藏。
公子歸來霸業强，築壇踐土尊天王。
大夫卿士環佩鏘，斬袪寺人紛頡頏。
念子昔者皆奔亡，舍我長逝情怛傷。
大蒐縱火焚山岡，烈焰不肯回剛腸。
嗟乎義士不可量，何人謬作龍蛇章。